Príloha 5

Úprava tarifných podmienok  pre odberateľov zemného plynu                                   v kategórii výrobná spotreba

Cieľom zavedenia novej tarifnej sústavy je ponúknuť zákazníkom podmienky v cenovej oblasti, ktoré sú porovnateľné so štandardom vo vyspelých  krajinách západnej Európy. Tento krok má predstavovať zásadnú zmenu vo vzťahu monopolný dodávateľ - zákazníci (najmä veľkoodberatelia), je prípravou na štandardné podmienky obchodu so zemným plynom v podmienkach liberalizovanej ekonomiky. Zároveň vytvára podmienky pre zachovanie a rozvoj dlhodobých obchodných vzťahov aj v prípade otvorenia trhu pri vstupe Slovenska do EÚ, resp. eliminuje možné riziká straty odberov významných a veľkých zákazníkov a ich prechod ku konkurenčným dodávateľom energetických médií. 

Na jednej strane slúžia tarify na riadenie zaťaženia sústavy a na druhej strane ovplyvňujú dopyt po energii, čo má vplyv na budovanie a zabezpečovanie nových kapacít. Správne namodelované tarify priaznivo ovplyvňujú štruktúru spotreby s cieľom vyrovnávania odberového diagramu, v dôsledku čoho znižujú náklady sústavy. 

Rozhodujúce dôvody pre úpravu kategorizácie taríf sú predovšetkým tieto :

-	pokrytie nákladov na výrobu, prenos, distribúciu a uskladnenie zemného plynu (pre jednotlivé kategórie)
-	ovplyvňovanie ponuky  dopytu s cieľom znižovania nákladov (odberateľov aj SPP)
-	podpora racionálneho správania sa odberateľov (celospoločenský aspekt)
-	zabránenie diskriminácie odberateľov
-	napomáha plánovaniu rozvoja plynárenskej sústavy pri najnižších nákladoch.

Podľa súčasného cenníka SPP sú v platnosti nasledovné tarify v rámci výrobnej spotreby :

Tarifa
	kategória	ročný odber	Poznámka	
M1	maloodber	do 60 tis.m3	ZP dodaný z plynárenskej siete, pretlak do 5 kPa	
M2	maloodber	do 60 tis.m3	ZP dodaný z plynárenskej siete, pretlak nad 5 kPa	
V1	stredný odber	do 20 mil.m3		
V2	veľkoodber	nad 20 mil.m3		

Všetky súčasné tarify sú dvojzložkové:

-	tarifa M1 (maloodber) je zložená zo stáleho mesačného platu a z premenlivej sadzby za odobraté množstvo zemného plynu,
-	ostatné tarify sú zložené zo stáleho platu za objednanú a pristavenú kapacitu v Sk/m3 a z premenlivej sadzby za odobraté množstvo zemného plynu.

SPP pripravuje zaviesť k 1.10.2001 členenie taríf podľa nových podmienok dodávok :

Tarifa
	ročný odber	Poznámka	
M1	do 60 tis.m3 , do 5 kPa	Malé odbery : drobné podniky, školy, zdravotnícke zariadenia, bytové podniky, bytové kotolne	
M2	do 60 tis.m3 , nad 5 kPa		
V1	60 - 400 tis.m3	Stredné odbery : väčšie školy, zdravotnícke zariadenia, väčšie kotolne,  okresné úrady, podnikateľské odbery.	
V2	400 tis. - 2 mil.m3	Stredné odbery : menšie  a stredné podnikateľské odbery	
V3	2 - 25 mil.m3	Veľké odbery : väčšie podnikateľské subjekty	
V4	25 – 300 mil.m3	Veľké odbery : veľké podnikateľské subjekty	
V5	nad 300 mil.m3	Najväčšie odbery : energetické kogeneračné zariadenia, chemická výroba s využitím plynu ako suroviny	

Členenie kategórií vychádza predovšetkým zo skúseností a zaužívaných zvyklostí v krajinách Európskej únie a predstavuje kompromis medzi súčasným spektrom poskytovaných taríf a budúcou štruktúrou tarifného systému, ktorý bude aplikovaný v podmienkach liberalizovaného trhu. Navrhované členenie je možné chápať ako členenie platné počas prechodného obdobia. V rámci navrhovaných nových podmienok dodávok dochádza k rozčleneniu súčasných taríf na viacero taríf, pričom toto členenie rešpektuje základné charakteristiky zmluvných vzťahov medzi dodávateľom a odberateľom, vrátane odlišných technologických postupov pri meraní a vyhodnocovaní spotrebovaného zemného plynu jednotlivými odberateľmi v zmysle príslušnej legislatívy SR pre oblasť energetiky. Zároveň je v návrhu nových podmienok dodávok zemného plynu vytvorený predpoklad cieleného postupu voči odberateľom, ktorý bude nevyhnutný pri predpokladanom otváraní trhu v zmysle príslušnej legislatívy EÚ.

Dôsledkom zavedenia tejto kategorizácie bude rozšírenie počtu skupín odberateľov a tým aj možnosť cenového rozlíšenia odberateľov v závislosti od výšky ročného odberu (nižšia jednotková cena pri vyššom odbere plynu). 

Predložená sústava taríf predstavuje ďalší krok k uplatňovaniu princípu, aby každý odberateľ zaradený do tarifnej skupiny hradil tie náklady, ktoré svojím odberom vyvoláva, bez určenia účelu použitia plynu, čo predstavuje štandardný tarifný systém cien pre hromadne obsluhované segmenty odberateľov.

Základná podmienka pre uplatnenie uvedených nových podmienok dodávok zemného plynu je, že táto zmena nezvýši celkový objem tržieb SPP dosiahnutých z predaja zemného plynu odberateľom tzv. “výrobnej spotreby”. To však neznamená, že tento krok nevyvolá minimálne dopady na náklady na spotrebovaný zemný plyn u jednotlivých odberateľov. Dôsledkom uplatnenia nových podmienok dodávok zemného plynu na odberateľov sú diferencované dopady na jednotlivých odberateľov, pričom je potrebné v tejto súvislosti zdôrazniť, že tieto dopady môžu byť oboma smermi, t.j. dochádza aj ku zníženiu tarify a tým i nákladov odberateľa na spotrebovaný zemný plyn.